New Releases | LAPA Uitgewers
Kompetisie! Drie gelukkige lesers kan ’n kopie van Jeanette Stals se Vermis wen
Vermis is die tweede boek in ’n reeks oor Luna, ’n jong speursersant van Stellenbosch.
In hierdie verhaal word sy betrek by die ondersoek na ’n tienermeisie, Elodie, wat spoorloos uit ’n plaaslike gastehuis verdwyn het.
Die meisie se ouers het as jong getroudes na Engeland geëmigreer en nou is die pa weer hier vir werk. Die ma en dogter het met vakansie saamgekom en Elodie kry ook geleentheid om spesiale vioollesse by die universiteit by te woon.
Luna se bekommernis oor wat met die meisie gebeur het, laat haar dieper betrokke raak by die gesin en noop haar eindelik om meer te waag as wat haar bevelvoerders van haar sou verwag. Sy volg ’n verdagte motor, word oorrompel en self ontvoer.
In die bak van die motor vind sy die meisie, maar nou is albei gevangenes van ’n kartel wat handel dryf in jong vroue.
Luna moet elke greintjie inisiatief inspan en al haar kennis betreffende selfverdediging bymekaarskraap om van die ontvoerders af weg te kom en om vir Elodie uit die gemors te kry.
Wil jy graag ‘n kopie van Jeanette Stals se nuutste roman wen? Besoek ons Facebook-blad en gee vir ons een goeie rede waarom jy graag Vermis wil besit. Inskrywings sluit Woensdag 19 April.
Vermis by Jeanette Stals
Wollie Wolmarans is een van Suid-Afrika se bekendste forensiese deskundiges. Hy is al geroep in meer as 800 hofsake in Suid-Afrika, en oorsee. Een van sy mees bekende sake was Oscar Pistorius s’n; daarna het almal ’n opinie gehad oor spatmerke.
Gooi hierdie ongelooflike kennis saam met Japie Bogaards se vermoë om ’n spannende storie te vertel, dan het jy ’n feiteboek wat soos ’n riller lees.
Koeëlreën is ’n fassinerende boek met sake wat tot die 1800s terugdateer.
Die moord op John F Kennedy word betrek, so ook die skrikbewind van die Beltway Snipers wat in 2002 talle mense sonder enige patroon afgemaai het.
Soos die boek vorder, leer die leser al hoe meer.
Verskeie Suid-Afrikaanse sake word betrek, ook die van Pistorius.
Van die interessantste gevalle is egter dié wat nie noodwendig die poniepers haal nie.
Een daarvan is Jamie Verhoef se saak. Die seun se lyk word in sy kamer op ’n afgeleë plaas naby Beaufort-Wes aangetref. Hy lê op sy jaggeweer, sy kop is vergruis. Was dit ’n ongeluk of selfdood? Die antwoord is belangrik, want daar is ’n polis, met ’n selfdoodklousule, van ’n miljoen rand op die spel. Meer nog: Daar is ’n gesin wat antwoorde soek.
Woestynroos: Tweede boek in Vita du Preez se reeks, Die Vinkel en Koljander-vroue, nou beskikbaar
by LAPA Uitgewers on Jul 9th, 2015 Tweet
Woestynroos deur Vita du Preez is nou beskikbaar op LAPA se rakke:
Stef Steenkamp, met wie Kato ’n jarelange platoniese vriendskap het, kom met ’n plan vorendag. Daar is reeds ’n baie spesiale band tussen hulle, want Stef se ma is tydens sy geboorte oorlede en Bea Klinge het Stef saam met haar eie babadogter, Kato, aan haar bors geneem. Volgens Stef is dit die ideale oplossing dat hulle saam ’n baba sal hê en die verantwoordelikheid vir die baba se opvoeding deel. Hulle kind sal in ’n liefdevolle, standvastige omgewing grootword, want niks gaan ooit hulle vriendskapsverhouding vertroebel nie. Hulle kind sal ook nooit die trauma van ’n egskeiding beleef nie, want hulle gaan nooit die romantiese liefde en die trouding doen nie.
Stef kon Kato, wat alles volgens die boek doen, nog altyd ’n gat in die kop praat en haar oortuig om goed te doen waaraan sy nooit eens in haar stoutste drome sou dink nie.
Om hierdie baba te verwek, moet Kato egter net so hard werk soos vir enige iets anders wat sy al in die lewe bereik het.
Stef hou van vroue, maar hy verkies T20-romanses met girls wat nie ’n man se vlerke wil knip nie. Kan so ’n man ’n kind verwek en steeds net platoniese vriende bly met die ma van sy kind?
Vita du Preez se eerste romanse As sterre blom het in 1996 verskyn terwyl sy voltyds as argivaris by die WNNR gewerk het. Daarna het verskeie titels uit haar pen die lig gesien. ’n Persoonlike gunsteling was Skuiling van die hart, ’n historiese roman wat tydens die Boereoorlog afspeel. ’n Man vir Mia was ’n finalis vir die LAPA-Liefdesromansetoekenning 2005/2006. Nadat sy in 2002 Kaap toe verhuis het, het sy vryskutvertaalwerk begin doen, wat later ’n heeltydse werk geword het. Sy het meer as sestig Mills & Boon en Harlequin Intrigue-titels vertaal. Ná tien jaar in die bedryf het sy besluit genoeg is oorgenoeg en weer voltyds op haar skryfwerk begin fokus. Sy was lus vir ’n nuwe uitdaging en het besluit om ’n ander genre – liefdesromans – aan te pak. Vita kry haar inspirasie uit die alledaagse, waar goeie en slegte goed met mense gebeur, en wil karakters skep met wie moderne Afrikaanse vroue kan identifiseer. Gelukkige eindes, glo sy, kan ons almal beskore wees as ons ons lewensvreugde en humorsin behou. Deesdae woon Vita saam met haar man Riaan du Plessis in die Strand en wanneer sy nie skryf nie, maak sy tuin, lees en kuier saam met vriende.
Woestynroos deur Vita du Preez